Worcester-polisieman dood aangetrefArgieffoto Foto: SAPD, Facebook ŉ Polisieman (44) van Worcester in die Wes-Kaap is Woensdagoggend langs sy amptelike voertuig dood aangetref. “Die beampte is dood aangetref in Culemborgstraat,” het kapt. Frederick van Wyk, woordvoerder van die polisie, gesê. “Die oorsaak van sy dood moet nog bepaal word. Daar was nie enige sigbare beserings nie.” Die polisieman was aan diens en was nog in sy polisieuniform geklee. “Volgens ŉ voorlopige ondersoek het hy Woensdagoggend omstreeks 04:20 die voertuig verlaat en hy het met ŉ persoon of persone in die straat gesels,” het Van Wyk verduidelik. “Hy het vroeër op ŉ aanklag van huisbraak in die gebied reageer en terwyl sy kollega die dossier voorberei het, het hy op sy eie patrolliewerk gedoen.” Sy rang en naam is nog nie bekend gemaak nie.